Monna o tshelegetswe ke madi a kgoga
Monna mongwe wa dingwaga tse di masome a mararo le borobabobedi, wa kgotla ya goo Rankau kwa Ramotswa, o bolailwe ka sengwe se go belaelwang ele thipana, fa a ne a leka go kgaoganya baratani. Tiragalo e, e diragetse ka Labotlhano bosigo, kwa marekisetsong a dino a Pinkies mo Ramotswa, fa moswi a ne a leka go tshereganya baratani ba ba neng ba tlhokile kutlwano. Go ya ka mogolwane wa mapodise a Ramotswa, Superintendent Sarah Gabathusi, moswi le mmelaelwa ke badiri mo Khanseleng ya Borwa Botlhaba, ebile ba ne ba itsanye. Mme Gabathusi a re go belaesega fa mme yo o neng a lwa le moratiwa wa gagwe a ne a tshabela kwa go moswi yo le ene a neng a mo itse. Ka bomadimabe, mmelaelwa o ne a gogela moswi kwa ntle ga marekisetso kwa a fetileng a mo keteka, mme morago a mo tlhaba ka sengwe se se bogale. Mme Gabathusi a re ba tshegeditse rre yo wa dingwaga tse di masome a mararo le bosupa, yo o tlholegang gone kwa motseng oo , ebile a tla iponatsa kwa kgotla tshekelong mo bogautshwaneng mabapi le molato o. Superintendent Gabathusi o ne a kopa setshaba go kopa bogakolodi fa ba na le mathata, gore ba seka ba felela ba tsere ditshwetso tse di seng maleba. A re go a itshupa e le tota gore tiragalo e ke dilo tsa go sa tsheleng ka tirisano mmogo le kagiso. Ka jalo, o ne a gakolola batho gore ba ithute go rarabolola dipharologanyo tsa bone, a tlatsa ka gore ba ka bona dithuso tsa bogakolodi mo makalaneng a a tshwanang le a boipelego , mapodise kgotsa kwa kgotleng. Bokhutlo